Skerpioen-angel gou terug, belowe RamaphosaPres. Cyril Ramaphosa. Foto: Parlement In ŉ week vol onverwags positiewe aanduidings oor die stryd teen korrupsie het pres. Cyril Ramaphosa Donderdagmiddag in die Nasionale Vergadering die sterkste aanduiding tot dusver gegee dat ŉ teenkorrupsie-eenheid geskoei op die ontbinde Skerpioene deur die regering ingestel gaan word. Die Skerpioene was die sterkste mag teen korrupsie in Suid-Afrika sedert 1994, veral omdat dit aanklaers en ondersoekers laat saamwerk het, maar die ANC het in 2007 die eenheid laat ontbind nadat dit verskeie hoëprofiel-ANC-leiers aan die pen laat ry het. Donderdag het Ramaphosa egter in antwoord op ŉ mondelinge vraag van John Steenhuisen, instaanleier van die DA, gesê die tyd is ryp vir die land om ŉ teenkorrupsie-eenheid soos die Skerpioene op die been te kry. In ŉ verdere aanduiding dat ŉ deel van die EFF-leierskap besig is met ŉ toenadering tot die populistiese staatskapingsdeel van die ANC het die EFF-leier, Julius Malema, vir Ramaphosa daaraan herinner dat die ontbinding van die Skerpioene destyds ŉ besluit van die ANC se nasionale konferensie was, en dus net op so ŉ manier herroep kan word. Malema se uitspraak sal na verwagting met blydskap aangegryp word deur Ramaphosa se teenwigte in die ANC soos die organisasie se sekretaris-generaal, Ace Magashule. Terselfdertyd het Malema gesê die korrupsie in ANC-munisipaliteite is so erg dat dit die bewerings van korrupsie teen Ramaphosa se eie woordvoerder, Khusela Diko, heeltemal na die kroon steek. John Steenhuisen rig ‘n vraag aan pres. Cyril Ramaphosa. Foto: Parlement Steenhuisen en die leier van die VF Plus, dr. Pieter Groenewald, het Ramaphosa daarvan beskuldig dat hy die belange van die ANC bo die belange van die land stel, maar Ramaphosa het dit ontken. In ŉ sterk aanduiding van die omvang van die korrupsie-opstootjie wat tans in die ANC woed, het Ramaphosa reguit geantwoord toe Steenhuisen die korrupsie-bewerings teen die voormalige burgemeester van die Ethekwini-metroraad in Durban, Zandile Gumede, ophaal. Gumede, die invloedryke leier van die grootste ANC-streek in die land, is onlangs as burgemeester verwyder, maar toe deur die ANC in die KwaZulu-Natalse wetgewer aangestel. Ramaphosa het reguit gesê dat Gumede se aanstelling in die provinsiale wetgewer vir baie mense verontrustend is en dat die strukture van die ANC tans herbesin daaroor – ŉ duidelike aanduiding dat Gumede se toekomspad nie noodwendig met roosblare besaai gaan wees nie, maar ook dat hy nie bang is om ŉ vyand te maak van die kragdadige voormalige Durbanse burgemeester nie.